আমাদের মুক্তিযুদ্ধটি ছিল নিশানা; মুক্তিযুদ্ধ সংঘটনের পূর্বে ও পরেও। দেখা যায়, স্বায়ত্তশাসন থেকে স্বাধীনতার পথে আমাদের গুচ্ছ গুচ্ছ ক্রিয়াশীল সময় তৈরি হয়েছে। সময়ের লেখকগণ তা একপ্রকার চেতনায়ও গেঁথে নিয়েছেন। সরদার জয়েনউদ্দীন, সত্যেন সেন, শহীদুল্লা কায়সার, শওকত ওসমান, শওকত আলী, জহির রায়হান তপ্ত চেতনায় মুক্তিযুদ্ধ-পূর্বকালেই বিচিত্র বিষয়কে আত্তীকৃত করেন। বায়ান্ন থেকে একাত্তর-প্রতিরোধী সংগ্রামের সঙ্গে সঙ্গে মধ্যবিত্ত বাঙালি মুসলমানের আত্মপরিচয় আর প্রসন্ন অধিকারের কাল রচিত হয়। এ-কালধারা নিস্তরঙ্গ নয়। বিচিত্র অনুরণনে হয়ে ওঠে অভিপ্রেত। আর এ-অভিপ্রেতশীল বুনন-কাঠামোটিই ধরা পড়ে উপন্যাসে। তবে তা অবশ্যই নান্দনিক ও লক্ষ্যনির্ভর। প্রসারিত পৃষ্ঠায় তাতে ধরা পড়ে বাঙালির নানামুখী ক্রিয়া-প্রতিক্রিয়া ও সংগ্রামময় চিত্তের দ্বন্দ্বময় সংস্রব। স্মর্তব্য, ঊনসত্তরের পর এক অভ্রান্ত চেতনায় জেগে উঠেছিল অগ্নিসারথিগণ – মুক্ত ও স্বাধীনতার স্বপ্ন ও প্রশ্নে। পরে বিজয় অর্জিত হলে স্বাধীন দেশের জন্মলগ্ন থেকেই মুক্তচেতনা অবিনাশী হয়ে ওঠে। থাকে ক্রিয়াশীলও। অদ্যকার বাংলাদেশে সে-চেতনা সংঘরূপে অদ্যাবধি সজাগ এবং সেটি প্রজন্মান্তরেও স্ফুরিত। কারণ, এর সাম্য-ধর্মনিরপেক্ষরূপ সংগ্রোথিত, জাতীয় চেতনায়। সেটি পরিস্রুত প্রজন্মান্তরের স্বপ্ন ও সন্দর্শনে। বস্তুত, এ-ধারাস্রোতে শ্রেয়শীল শওকত ওসমান, অবশ্য আমাদের গুরুত্বপূর্ণ লেখক। মুক্তিযুদ্ধ সর্বতো হয়েছে – তাঁর রচনায়। বিস্তৃত ও গভীর কাঠামো না পেলেও তাঁর লেখা চারটি উপন্যাসে (জাহান্নাম হইতে বিদায়, নেকড়ে অরণ্য, দুই সৈনিক, জলাঙ্গী) মুখ্যত প্রতিচিত্রিত অবিনাশী ‘মুক্তিযুদ্ধ’। প্রত্যক্ষসাক্ষ্য ও প্রতিপক্ষ পাকিস্তানিদের বর্বর মর্মন্তুদ অত্যাচার, হত্যাসাক্ষ্যরূপে বর্ণিত তাঁর এ-উপন্যাস চতুষ্টয়। ঠিক শিল্পমানে নয়, বস্তুত কাহিনির আধার ও আধেয়রূপে তার অধিক গুরুত্ব। আর এটি প্রকাশের রং ও রেখা – শওকত ওসমানের লেখক-কমিটমেন্ট ও ‘বাংলা’ নামের রাষ্ট্রের জায়মান চাঞ্চল্যে অকুস্থলরূপে – মুক্তিযুদ্ধের নিশানায় যা বিদীর্ণ ও উত্তুঙ্গমান। ঠিক অন্য লেখকের মতো শওকত ওসমানও লেখার জন্য শুধু লেখেননি, তাঁর রাজনৈতিক স্বচ্ছতা ও প্রগতিশীল চিন্তন-অভিমুখও এখানে যথার্থরূপে ক্রিয়াশীল। তাতে আমৃত্যু তিনি অবিচল এবং সে-লক্ষ্যেই তাঁর নিম্নোক্ত উপন্যাস চতুষ্টয় আলোচ্য বলে পরিগণিত।